Kirsten Normann Andersen (SF), 2023-02-07:
Tak for det.
Og især tak til Dunja og de engagerede borgere, som endnu en gang, for tredje gang, har samlet så mange underskrifter på det her borgerforslag, at vi nu behandler det endnu en gang.
Det er ekstremt vigtigt at diskutere afskaffelse af brugerbetaling på tandbehandling, og selv om vi ikke kan løse det på en gang, bliver vi alligevel nødt til at tale om, hvordan vi så gør det.
Man kan nemlig godt spise en elefant, hvis man bare husker at gøre det i bidder.
I SF er vi optaget af, at det ikke skal være størrelsen på pengepungen, der er afgørende for borgernes sundhed, men sådan er det desværre i dag, og uligheden i sundhed ses meget ofte på vores tænder.
Med inflation, stigende priser og faldende reallønninger vokser problemet sig desværre bare større og større, og flere og flere fravælger at gå til tandlægen, fordi de simpelt hen ikke har råd.
Forestil dig, at du har overstået en kræftsygdom, som har skadet dine tænder, og så står med en regning på 49.000 kr. Sådan sagde Dunja til mig, da jeg mødte hende i dag.
Jeg kender virkelig ikke mange mennesker, der bare har 49.000 kr. til lige at klare en tandlægeregning efter et langt sygdomsforløb først.
Men det er ikke den eneste situation, hvor man kan komme til at stå med skadede tænder, som man ikke selv haft indflydelse på.
Medicinsk behandling skader ofte tænder for mennesker, og man får brug for dyr tandbehandling efterfølgende.
Jeg er stolt af det arbejde, som vi påbegyndte i den tidligere regering med aftrapning af brugerbetalingen.
Det var et vigtigt indsatsområde for SF, og vi vil gerne fortsætte det arbejde med at prøve at arbejde for gratis tandpleje et skridt af gangen.
Manglende tandbehandling har nemlig stor social slagside.
Det gør indtryk på mig, når jeg f.eks. forleden hørte om Michael, der var så flov over sine tænder, at han aldrig nogen sinde grinede.
Fortællingen om Michael gør mig ked af det.
Dårlige tænder er nemlig ikke bare dårlige tænder.
Samtidig kan vi læse os til, at nogle tandlæger faktisk tjener over 100.000 kr. om måneden, så det er jo ikke, fordi tandlægerne bliver fattige af de aftaler, som vi har i dag.
Lovgivningen er nu så forældet, at det stadig væk er amalgamfyldninger, man kan få tilskud til, altså sølvplomber, som vi kender dem fra gamle dage, selv om alle tandlæger bruger plast, som der er mindre tilskud til.
Tandplejere udfylder i dag store dele af arbejdet og har kompetencer til at varetage langt flere opgaver i tandklinikken, men tilskuddet er stadig væk baseret på, at det er den dyre tandlæge, som varetager opgaven.
I dag ved vi, at tandsygdomme kan resultere i virkelig dyre behandlingskrævende hjertesygdomme og også andre sygdomme.
Det er heldigvis gratis at få behandling på hjerteafdelingen, men det er et kæmpe paradoks, at vi måske kunne have forebygget alvorlig hjerteflimmer, hvis patienten havde haft råd til tandbehandling i tide.
Vi anerkender, at vi ikke kan løse det her problem på én gang; vi bliver nødt til at gøre det over en årrække.
Vi er klar til at indgå i en seriøs dialog om finansiering, om omlægning og om prioritering, og vi vil altid kæmpe for, at det er de mest udsatte, der får hjælpen først, for det synes vi nemlig kun er rimeligt.
Så SF kommer til at stemme for forslaget.
Det gjorde vi også sidst, og jeg skal hilse fra den radikale ordfører og sige, at de er enige i, at tandpleje skal være billigere.
Tak for ordet.